Kitba ta' Bryony Bartolo Ħaġa pożittiva li dejjem laqtitni ta' dan il-Gvern hija l-importanza li jagħti 'l-komunikazzjoni u l-kuntatt maċ-ċittadini Maltin u Għawdxin. Matul it-tliet snin li għaddew, ta' sikwit ġew organizzati laqgħat bit-tema Gvern li Jisma', bil-għan li l-Gvern jisma' s-suġġerimenti tal-poplu u jkompli jtejjeb il-ħidma tiegħu. L-istess saru laqgħat maż-żgħażagħ, bl-iktar waħda riċenti tkun l-attività organizzata mill-Forum Żgħażagħ Laburisti nhar l-Erbgha li għadda fi Pjazza Kastilja bit-tema #AskJM. Waqt din l-attività kienu mistednin għaqdiet li jirrappreżentaw żgħażagħ minn oqsma differenti tal-ħajja. Dawk li laqgħu l-istedina setgħu jistaqsu mistqosijiet u jgħaddu kummenti u suġġerimenti lill-Prim Ministru Joseph Muscat innifsu. Waqt din il-laqgha tqajmu diversi suġġetti, bl-iktar popolari jkunu l-edukazzjoni u x-xogħol. Iż-żgħażagħ staqsew ukoll mistoqsijiet dwar drittijiet ċivili, saħħa, ambjent, it-tmexxija amministrattiva tal-pajjiż u anke fuq pensjonijiet. Dawn it-temi kollha, b'xi mod jew ieħor, jolqtu l-ħajja ta' kuljum taż-żgħażagħ. Is-sabiħ ta' din l-attività kien li għaqqdet liż-żgħażagħ f'attività waħda minkejja d-differenzi fl-ideat politiċi tagħhom. Huma opportunitajiet bħal dawn li jressqu lill-Prim Ministru viċin iż-żgħażagħ b'tali mod li jifhem x'inhuma l-prijoritajiet tagħna u, bħalma sar f'dawn l-aħħar tliet snin, iż-żgħażagħ ikomplu jkunu fiċ-ċentru tal-ħidma ta' dan il-Gvern. Spikkat l-umiltà ta' Prim Ministru li, minkejja s-suċċessi kbar li kellu dan il-Gvern matul dawn it-tliet snin, xorta waħda hu awtokritiku lejn it-tmexxija tiegħu flimkien mal-ministri l-oħra. Din turi umiltà u kapaċità fit-tmexxija ta' Prim Ministru li mhux supperv u, filwaqt li jaċċetta l-kritika, jaħdem fuq l-iżbalji sabiex dawn ma jerġgħux isiru, mhux biss bil-kliem iżda bil-fatti. Din l-imġiba matura rajnieha diversi drabi, bl-iktar ricenti tkun ftit tal-jiem ilu meta l-Prim Ministru għamel għażla fil-każ tal-Ministru Konrad Mizzi u c-Chief of Staff Keith Schembri. Kienet deċiżjoni li waslet wara li l-Prim Ministru wiżen il-fatti u, għalkemm ma ġiet allegata l-ebda illegalità, xorta qies il-korrettezza politika u s-sentiment tal-poplu. Iżda fil-qalba tad-deċiżjoni li ħa kien hemm bla dubju l-ġid tal-pajjiż li, grazzi għall-ħidma ta' dan il-Gvern, irnexxielu jnaqqas il-qgħad b'mod sostanzjali, ikabbar l-ekonomija b'6.3% u jnaqqas il-faqar. Dan jikkuntrasta bil-qawwi ma' Kap tal-Opożizzjoni negattiv li, filwaqt li saħaq kemm-il darba li jekk ikun hu fil-Gvern ikun hemm politika onesta, fl-Opożizzjoni għadu mdawwar b'nies involuti f'każijiet ta' korruzjoni. Kap tal-Oppożizzjoni bla ebda pjan li l-għan ewlieni tiegħu hu li jżeblaħ lil Malta lil hinn minn xtutna billi jipprova jpinġi stampa ta' pajjiż li għaddej minn żminijiet imwiegħra. Iżda r-riżultati pożittivi li qed jikseb pajjiżna żgur li jxejnu din in-negattività tal-Kap tal-Oppożizzjoni. Il-poplu qed iħoss ir-riżultati pożittivi tal-ħidma ta' dan il-Gvern. Lil hinn minn dan, Il-Gvern għandu jkompli jimxi 'l quddiem bil-ħidma tiegħu għall-ġid tal-poplu Malti u Għawdxi. Għandu jkompli jagħti dak li verament jixraq lill-poplu filwaqt li jaċċetta l-kritika kostruttiva, kif dejjem għamel. Iżda fuq kollox għandu jibqa' jkun viċin il-poplu biex jisma' u jifhem il-ħtiġijiet. Huwa b'hekk u bil-ħidma bil-għaqal li jista' jkompli jikseb aktar riżultati pożittivi.